དེ་ལྟར་རྒྱལ་མོ་འབྲུག་པ་ལགས་ཀྱིས།ཨ་ལགས་དུང་དཀར་མཆོག་དང་རྗེ་དམུ་དགེ་བསམ་གཏན་རྒྱ་མཚོ་མཆོགཨ་ལགས་ཚེ་ཏན་ཞབས་དྲུང་མཆོག་ནི་བསྟན་པ་ཡང་དར་ལ་མཛད་རྗེས་ཆེ་བའི་བོད་ཀྱི་མཁས་པ་མི་གསུམ་ཡིན་ཚུལ་དང་།རྒན་ཁ་སྒང་གིས།དམ་པ་ཁོང་གིས་སྒྲ་རིག་པར་བཞག་པའི་ཕྱག་རྗེས།ཡུམ་པ་ལགས་ཀྱིས།དམ་པ་ཁོང་གིས་སྐར་རྩིས་ལ་བཞག་པའི་ཕྱག་རྗེས།རྒན་གསང་བདག་ལགས་ཀྱིས།དམ་པ་ཁོང་གིས་ལོ་རབས་དྲུག་ཅུ་བ་ནས་བདུན་ཅུ་བར་ལོ་ཙཱའི་བྱ་བར་བཞག་པའི་ཕྱག་རྗེས།སྐལ་བཟང་ཐར་ལགས་ཀྱིས།དམ་པ་ཁོང་གིས་བོད་ཡིག་ངེས་འཛིན་སློབ་དེབ་སོགས་བརྩམས་གནང་མཛད་པ་དེས་གཞི་རིམ་གྱི་འདུ་ཤེས་མཚོན་པའི་ཐུགས་དགོངས་དང་སྙིང་སྟོབས་ལ་སློབ་སྦྱོང་བྱེད་དགོས་ཚུལ།ཤ་བོ་ཀླུ་རྒྱལ་ལགས་ཀྱིས།དམ་པ་ཁོང་གིས་བསྡུས་གྲྭའི་འཆད་ཉན་སྤེལ་ཚུལ་ལ་བཞག་པའི་མཛད་རྗེས་སོགས་རེ་རེ་བཞིན་བརྗོད་པ་རྣམས་ཚིག་གཅིག་ཏུ་བསྡུས་ནས་བཤད་ན།དུས་རབས་དང་ལོ་ཟླ་དེ་འདྲ་ཁག་པོའི་ནང་དུ་ཁོང་གི་བླ་ན་མེད་པའི་སྤྱི་སེམས་དང་སྙིང་སྟོབས་ཡོད་ཚད་ཁོང་གི་བུ་སློབ་མང་བོའི་སེམས་སུ་རྡོ་ལ་རི་མོ་བཞིན་བརྐོས་ཡོད་ལ།སྐལ་བ་དམན་པའི་ང་ཚོ་རྗེས་རབས་པ་རྣམས་ཀྱི་མིག་ལའང་མེ་ལོང་ལ་གཟུགས་རིས་བཞིན་ཤར་ཡོང་།དམ་པ་ཁོང་མཁས་བཙུན་བཟང་གསུམ་ཡིན་ཚུལ་དེ།དེང་གི་སྐད་ཆ་ལྟར་ན་མི་རིགས་ལ་དུང་ཞེན་ཟབ་ཅིང་འཐབ་རྩོད་ལ་མགོ་བོ་མི་སྒུར་བའི།བདེན་དོན་སྲོག་ལྟར་སྐྱོང་ཞིང་ལ་རྒྱ་མེ་བཞིན་འབར་བའི།མཁྱེན་རྒྱ་མཁའ་ལྟར་ཡངས་ཤིང་དམ་ཚིག་རི་བཞིན་བརྟན་པའི་ངེས་པ་དོན་གྱི་དཔའ་བོ་ཞིག་ཡིན་པ་རྟོགས་ཐུབ།